RO Jurnalul Oficial al Uniunii Europene C 173/22

NOTIFICARE PRIVIND CEREREA DE AUTORIZAȚIE DE EXPLORARE ÎN VEDEREA DESCOPERIRII DE ZĂCĂMINTE DE HIDROCARBURI LICHIDE ȘI GAZOASE, DENUMITĂ VITA

REPUBLICA ITALIANĂ – REGIUNEA SICILIANĂ

ADMINISTRAȚIA REGIONALĂ PENTRU INDUSTRIE – DEPARTAMENTUL CORPULUI REGIONAL AL MINELOR

OFICIUL REGIONAL PENTRU HIDROCARBURI ȘI GEOTERMIE (O.R.H.G.)

2009/C 173/11

Societatea Edison S.p.A., cu sediul în Milano, Foro Buonaparte no. 31, C.F. 06722600019, prin cererea din data de 10 mai 2006 și cererea integrativă din data de 2 august 2007 de modificare a vârfurilor și a zonei, adresate administratorului pentru industrie, autoritatea competentă care conferă drepturi în domeniul mineritului în regiunea Sicilia, cu sediul în via Ugo La Malfa no. 87/89, C.A.P. 90146 Palermo, a solicitat să-i fie acordată în sensul L.R.S. 3/7/2000 nr. 14, de transpunere și aplicare a Directivei 94/22/CE, autorizația de explorare în vederea descoperirii de zăcăminte de hidrocarburi lichide și gazoase denumită în mod convențional „Vita”, într-o zonă cu suprafața de 68 210 ha situată în Sicilia occidentală, pe teritoriul provinciilor Palermo și Trapani. Zona mai sus menționată se mărginește cu zone libere la nord, est și sud. La vest, de-a lungul tronsonului cuprins între vârfurile „F” și „G”, este adiacentă concesiunii „Lippone-Mazara del Vallo”.

Pentru provincia Palermo, primăria interesată este cea din Monreale. Pentru provincia Trapani, primăriile interesate sunt: Alcamo, Buseto Palizzolo, Calatafimi, Castelvetrano, Gibellina, Partanna, Salaparuta, Salemi, Santa Ninfa, Trapani, Vita, Castellammare del Golfo și Mazara del Vallo.

Perimetrul zonei pentru care se solicită autorizația este reprezentat de tronsoanele de linie continuă cuprinse între vârfurile A, B, C, D, E, F, G, definite după cum urmează:

A. Vârf situat la nivelul punctului cotat la 173 de metri deasupra nivelul mării, la SE de localitatea Guarli, în dreptul laturii de NE a podului care traversează calea ferată Palermo – Trapani (la circa 1 km est de stația Fulgatore);

B. Vârf situat la nivelul punctului cotat la 295 de metri deasupra nivelului mării (latura de NV a localității Polizzi), la SE de localitatea Alcamo;

C. Vârf situat în dreptul kilometrului 2 (borna de kilometraj) a SP 19 (între ruinele din Salaparuta și Salaparuta), în cartierul San Giuseppe, la SE de localitatea Ruderi di Salaparuta;

D. Vârf situat în dreptul punctului trigonometric aflat la 231 de metri deasupra nivelului mării, adiacent la localitatea Barone, în cartierul Baiata, la circa 575 de metri sud de intersecția „Le quattro vie”;

E. Vârf situat în dreptul punctului trigonometric aflat la 151 de metri deasupra nivelului mării, în cartierul Trinità, pe latura de SE a „Chiesa della Trinità”;

F. Vârf constituit de un stâlp fabricat din beton, fixat în dreptul fântânii de la cota 200 de metri care se află la 275 m est de poteca care duce de la sud la Borgo Aquila în cartierul omonim. Coincide cu vârful „F” al concesiunii „Lippone-Mazara del Vallo”;

G. Vârf constituit de un stâlp fabricat din beton, fixat în dreptul laturii de vest a „Case Aquila”, la cota 134 de metri, în cartierul omonim. Coincide cu vârful „F” al concesiunii „Lippone-Mazara del Vallo”.

Stâlpii corespunzători vârfurilor „F” și „G” au formă de prismă cu baza pătrată cu latura de 20 de cm și se termină în partea de sus cu fețe piramidale formate prin prelucrarea laturilor orizontale ale prismei. Fiecare stâlp are sculptat pe o față verticală două ciocane încrucișate cu literele „CM” și, pe fața opusă, litera corespunzătoare vârfului „F” și vârfului „G”.

Coordonate geografice

Vârf Latitudine N Longitudine E (M. Mario) A 37°57′05,01″ 00°14′43,79″ B 37°58′07,64″ 00°31′50,97″ C 37°46′24,84″ 00°32′34,14″ D 37°40′59,76″ 00°25′46,21″ E 37°41′07,85″ 00°18′08,96″ F 37°44′40,50″ 00°17′07,60″ G 37°45′41,20″ 00°16′23,50″

Cei interesați pot prezenta o cerere de autorizație pentru aceeași zonă în termen de 90 de zile de la data publicării prezentei notificări în Jurnalul Oficial al Uniunii Europene; cererile parvenite după termenul menționat vor fi declarate neadmisibile. Decretul de acordare a autorizației de explorare va fi emis în termen de șase luni de la ultima dată admisă pentru prezentarea unor eventuale cereri din partea societăților comerciale concurente. În conformitate cu articolul 5, alineatul (1) din Directiva 94/22/CE se comunică, de asemenea, că criteriile pe baza cărora s-au acordat autorizațiile de prospectare, autorizațiile de explorare și concesiunile de cultivare au fost deja publicate în Jurnalul Oficial al Uniunii Europene din 19 decembrie 1998 nr. C 396, făcându-se referire la dispozițiile Decretului Legislativ al Președintelui Republicii din 25 noiembrie 1996 nr. 625 (publicat în Jurnalul Oficial al Republicii Italiene din 14 decembrie 1996 nr. 293), de transpunere și de aplicare în dreptul intern italian a directivei mai sus menționate și specificate în Legea Regiunii Siciliene 3 iulie 2000 nr. 14, amintită în introducere (publicată în Jurnalul Oficial al Regiunii Siciliene din 7.7.2000 nr. 32).

Condițiile și cerințele care privesc desfășurarea sau încetarea activităților sunt stabilite în antemenționata Lege a Regiunii Siciliene din 3 iulie 2000 nr. 14 și în caietul de sarcini emis împreună cu Decretele din 30 octombrie 2003 nr. 91 și 20 octombrie 2004 nr. 88 ale Administrației pentru industrie, publicate în Jurnalul Oficial al Regiunii Siciliene din 14 noiembrie 2003 partea I nr. 49 și, respectiv, din 5 noiembrie 2004 partea I nr. 46.

Cererile sunt păstrate la Oficiul Regional pentru Hidrocarburi și Geotermie al Departamentului Corpului Regional al Minelor (l’Ufficio Regionale per gli Idrocarburi e la Geotermia del Dipartimento del Corpo Regionale delle Miniere, Via Ugo La Malfa no 101 C.A.P. 90146 Palermo, Italia) și se află la dispoziția celor interesați să le consulte.